
IэнатIэщIэ къызэIуах
Адыгей. Республикэм и Iэтащхьэ ТхьэкIушынэ Аслъэнджэрий Еджэрыкъуей жылагъуэм щыIащ. Куэшхьэблэ муниципальнэ куейм и гъунапкъэм абы къыщыIущIащ районым и тхьэмадэ Хьэмырзэ Заур.
Адыгейм и Iэтащхьэр а жылагъуэм еблэгъащ «Мамрыкъуэ» фирмэм абы футбол цIыкIу щыджэгун губгъуэрэ дагъэ заводыщIэрэ къызэрыщызэIуихым къыхэкIыу. ТхьэкIушынэ Аслъэнджэрий фирмэм и унафэщIхэм (Мамрыкъуэхэ Аслъэнрэ Русланрэ) фIыщIэ яхуищIащ я къуажэгъухэм, социальнэ IуэхущIапIэхэм зэрызыщIагъакъуэм папщIэ. Еджэрыкъуейдэсхэм ехъуэхъуащ гукъыдэж зиIэ дэтхэнэми зыщигъэсэфыну спорт хэщIапIэ яIэ зэрыхъуамкIэ.
Топ джэгупIэр къызэIуаха нэужь, республикэм и Iэтащхьэр «Мамрыкъуэ» дагъэ заводым кIуащ икIи IуэхущIапIэщIэр зэрырагъажьэм хэтащ, предприятэм и IэмалыщIэхэм щыгъуазэ зищIащ. Абы зиужьыну, и унафэщI- хэмрэ и лэжьакIуэ гупымрэ узыншагъэ яIэну зэригуапэр жиIащ.
Сабий садхэм заужь
Къэрэшей-Шэрджэс. Республикэм и Iэтащхьэ Темрезов Рашид къигъэлъэгъуащ я щIыналъэм и цIыкIу псоми школым кIуэн и пэкIэ сабий IуэхущIапIэхэм зыщаужьыну Iэмал ятыныр КъШР-м и властхэм я къалэн нэхъыщхьэхэм ящыщу зэрыщытыр. Мы гъэм сабий садхэм екIуалIэхэм цIыкIу 1200-рэ къахэхъуащ.
КъШР-м и Iэтащхьэр парламентым и сессием къыщыпсалъэу къызэрыхигъэщамкIэ, республикэм зи школ кIуэгъуэ мыхъуа сабий мин 40-м нэблагъэ щопсэури, абыхэм ящыщу мин 25-р илъэси 3-7 ныбжьым хеубыдэ. Абыхэм я нэхъыбэм сабий садхэм къащтэну Iэмал ягъуэтыркъым, иджыкIэ чэзум цIыху 3346-рэ щытщ. А гугъуехьхэр къызэрызэранэкIыным яужь итщ.
Мы гъэм зи школ кIуэгъуэ мыхъуахэр щаIыгъ IуэхущIапIэхэм сабий 1231-рэ кIуэну Iэмал ягъуэтащ. Черкесск къалэм сабии 100 зэкIуалIэ IуэхущIапIэм лэжьэн щыщIидзащ, 250-м хуэщIа IуэхущIапIэр яухуэ.
Къуажэхэми сабий садхэр щаухуэ. Мэлыжьыхьым цIыкIу 250-рэ зэкIуэлIэну сад къызэIуахащ, фокIадэм ирихьэлIэу 8-м лэжьэн щIадзэнущ.
УЭРДОКЪУЭ Женя.
